Bucerijaus teisės mokykla

Bucerius teisės mokykla (angl. ir , BLS, buˈtseʁius teisės mokykla) – aukštoji teisės mokykla Hamburge, vienintelė privati aukštoji mokykla teisės srityje visoje Vokietijoje. 2000 metais Bucerius Law School įsteigė ZEIT-Stiftung Ebelin und Gerd Bucerius fondas (todėl ir vadinasi fondo steigėjo Gerd Bucerius vardu).

Struktūra 

Bucerius teisės mokykla turi viešosios ribotosios atsakomybės bendrovės (gemeinnützige GmbH) statusą. Valdymo struktūra: mokyklos prezidentas, viceprezidentas, (generalinis) direktorius, šio veiklą prižiūri Stebėtojų taryba. BLS šūkis – Laisvė mąstyti – universitetinis at(si)naujinimas – visuomeninė atsakomybė ().

Studentų atranka 
Kandidatai turi praeiti daugiapakopius atrankos etapus. Būtinos anglų kalbos žinios (TOEFL, IELTS, CPE, CAE) su pažyma apie (bendrojo lavinimo mokyklos) 12 klasę. Antrajame etape atliekamas 5 valandų testas (logikos, intelekto testas bei 45 minutes trunkanti esė rašymo dalis). Rezultatai suvedami kartu su 12 klasės pažymiais. Geriausi 232 kandidatų pakviečiami į pokalbį, vykstantį kiekvienų metų liepos viduryje Hamburge. 116 kandidatų po atrankos yra pakviečiami studijuoti.

Studijos 
Studijos kartu su pasirengimu pirmajam valstybiniam egzaminui trunka 4 metus (12 trimestrų). 7-ąjį trimestrą studentai praleidžia užsienio aukštosiose mokyklose, kadangi BLS turi apie 90 akademinių partnerių 32 valstybėse (visuose žemynuose – Europoje, Azijoje, Pietų Amerikoje, Australijoje ir Afrikoje). Atostogų metu privaloma praktika, atliekama dėka mokyklos rėmėjų, priimančių praktikantus.

Mokykloje veikia 16 katedrų: Civilinės ir privatinės teisės (6), Viešosios (5), Baudžiamosios (3), Mokesčių teisės (1), Teisės pagrindų (1) ir Teisės ir verslo magistro (Master of Law and Business) (1).

Baigus studijas, suteikiamas akademinis teisės bakalauro (Baccalaureus Legum, LL.B.) laipsnis, laikomas pirmasis valstybinis egzaminas (Vokietijos teisės egzaminavimo centre). Mokykloje taip pat gali būti suteikiami moksliniai daktaro ir habilituoto daktaro laipsniai. Nuo 2006 metų Bucerius Law School organizuojamos podiplominės studijos (Master of Law and Business), kooperacijos partneris – Mokslinė įmonių vadybos aukštoji mokykla (Wissenschaftliche Hochschule für Unternehmensführung, WHU) Vallendar mieste.

Greta plataus teisinio išsilavinimo kreipiamas dėmesys į privalomas bendrauniversitetines studijas (Studium Generale), be specifinių disciplinų yra svarbios užsienio kalbos bei ekonomika. Pirmajam valstybiniam egzaminui ruošiamasi pagal specialią programą (Examensvorbereitungsprogramm, EVP). Bucerius Law School absolventai patenka tarp vienų geriausiai vertinamų teisės absolventų visos Vokietijos mastu (reitinguojant valstybinių egzaminus laikiusius absolventus pagal jų rezultatus, Hochschulranking). Apie pirmąją absolventų laidą, kurios (palyginti aukštas Vokietijose teisės egzaminų) vidurkis – 11,2 taškų (iš 18 galimų), buvo rašoma nacionalinėje žiniasklaidoje.

Išlaikymas, biudžetas 

2008 m. biudžetas – 13 mln. eurų. Įplaukas sudaro fondo ZEIT-Stiftung parama (59 % biudžeto 2008 m.), įmokos už studijas, trečiųjų asmenų aukos. Studijų mokesčiai – 4300 eurų už trimestrą. Kaip ir JAV privačios aukštosios mokyklos Bucerius teisės mokykla kreipia didelį dėmesį į tai, kad studentų atranka būtų atskirta nuo mokyklos finansavimo planavimo – kad tik esantstudijų vietai (potencialiam studentui) būtų planuojami finansiniai ištekliai. Siekiama, kad kiekvienam interesantui nepriklausomai nuo jo finansinės padėties būtų įgalintos studijos.

Kiti finansavimo modeliai – Kartų sutartis (Generationenvertrag), įgalinanti studijuojančiajam studijuoti be finansinių skolų. Studentas turi įsipareigoti, kad pradėjęs profesinę veiklą, 20 metų mokės 8 % savo pajamų (atėmus 20 % apsirūpinimo, Vorsorgepauschale, mokestį) Bucerius teisės mokyklai, bet ne daugiau kaip 103 200 eurų iš viso.

Bucerius Law School studijų finansavimo keliai taip pat studijų kreditas (bendradarbiaujant su Hamburger Sparkasse bei Deutsche Bank). Studentams, turintiems teisę gyventi Vokietijoje dėl priverstinės migracijos, gali būti suteikiama Vodafone-Stiftung stipendija, be studijų mokesčių apimanti ir pragyvenimo išlaidas.

Nuorodos 
 Oficialus BLS mokyklos tinklalapis (anglų, vokiečių k.)

Vokietijos aukštosios mokyklos
Teisės mokyklos
Privačios aukštosios mokyklos
Vokietijos įmonės
Vokietijos teisinės organizacijos
Teisės mokslai Vokietijoje
Hamburgas